A TANÁCS 1881/2002/EK RENDELETE
(2002. október 14.)
a 2200/96/EK rendeletnek a termelői szervezetek elismerésére vonatkozó átmeneti időszak kezdeti időpontjának vonatkozásában történő helyesbítéséről
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 37. cikkére,
tekintettel a Bizottság javaslatára[1],
tekintettel az Európai Parlament véleményére[2],
tekintettel a Gazdasági és Szociális Bizottság véleményére[3],
mivel:
(1) A gyümölcs- és zöldségpiac közös szervezéséről szóló, 1996. október 28-i 2200/96/EK tanácsi rendelet[4] 13. cikkének (1) bekezdése szerint az 1035/72/EGK rendelet[5] alapján elismert olyan termelői szervezetek részére, amelyek nem feleltek meg a 2200/96/EK rendelet elismerésre vonatkozó követelményeinek, a 2200/96/EK rendelet hatálybalépésének időpontjától kezdődően kétéves átmeneti időszakot biztosítottak, amely alatt a 2200/96/EK rendelet IV. címének rendelkezéseit kellene alkalmazni. E kétéves átmeneti időszakot ötévesre lehetne meghosszabbítani, amennyiben a kérdéses tagállam elfogadja a termelő szervezet által benyújtott cselekvési tervet arról, hogy a szervezet miként kíván megfelelni a 2200/96/EK rendeletben az adott tagállam általi elismeréshez előírt valamennyi követelménynek.
(2) A 2200/96/EK rendelet a 13. cikke (1) bekezdésében a két- és ötéves átmeneti időszak kezdetének időpontjaként a rendelet hatálybalépésének időpontját, vagyis 1996. november 21-ét jelöli meg. E dátum hiba eredménye; valójában értelmetlen lett volna a 2200/96/EK rendelet hatálybalépésének időpontjától lehetőséget adni az átmeneti intézkedések használatára, mivel az 1035/72/EGK rendelet 1996. december 31-ig még hatályban volt. Ehelyett az átmeneti időszakok kezdeti időpontjának a 2200/96/EK rendelet alkalmazási dátumának kellett volna lennie.
(3) Ezért helyénvaló a 2200/96/EK rendelet 13. cikkének (1) bekezdésében lévő hiba helyesbítése. Mivel e hiba hatásai kedvezőtlenül befolyásolhatták volna az említett átmeneti időszakokat igénybe vevő termelői szervezeteket, helyénvaló, hogy a vonatkozó rendelkezéseket a 2200/96/EK rendelet alkalmazásának időpontjától alkalmazzák,
ELFOGADTA EZT A RENDELETET:
1. cikk
A 2200/96/EK rendelet 13. cikkének (1) bekezdése helyébe a következő szöveg lép:
"(1) Azok az 1035/72/EGK rendelet alapján e rendelet hatálybalépése előtt elismert termelői szervezetek, amelyeket e rendelet 11. cikke szerint átmeneti időszak nélkül nem lehet elismerni, 1997. január 1-jétől két évig folytathatják működésüket a IV. címben megállapított rendelkezéseknek megfelelően, amennyiben az 1035/72/EGK rendelet említett cikkeiben foglalt követelményeknek továbbra is megfelelnek."
2. cikk
Ez a rendelet az Európai Közösségek Hivatalos Lapjában való kihirdetését követő huszadik napon lép hatályba.
Ezt a rendeletet a 2200/96/EK rendelet hatálybalépésének időpontjától kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 2002. október 14-én.